Sega Pico
Sega Pico (აგრეთვე ცნობილი როგორც Kids Computer Pico) — მეოთხე თაობის საგანმანათლებლო ვიდეო თამაშების კონსოლი, შექმნილი და გამოცემული კომპანია Sega Toys-ის მიერ 1993 წელს იაპონიაში, 1994 წელს ევროპასა და ჩრდილოეთ ამერიკაში, 1995 წელს — სამხრეთ კორეაში. საგანმანათლებლო დანიშნულების Sega Pico გათვლილი იყო სამიდან შვიდ წლამდე ბავშვებზე. ვიზუალურად წააგავდა ლეპტოპს. მისი თავდაპირველი ფასი აშშ-ში შეადგენდა 139 დოლარს, ხოლო იაპონიაში — 13,440 იენს. Sega Pico ნაკლებად პოპულარული იყო ევროპასა და ჩრდილოეთ ამერიკაში, შედეგად ამ რეგიონებში კონსოლის წარმოება შეწყდა 1998 წლის დასაწყისში. მიუხედავად ამისა, 1999 წლის აგვისტოდან, კომპანია Majesco Entertainment-მა დაიწყო კონსოლის გადაკეთებული ვერსიის გამოცემა ჩრდილოეთ ამერიკაში, თითქმის სამჯერ ნაკლებ ფასად, 49,99 აშშ დოლარად. 2002 წელს გამოვიდა ჩინეთში. კონსოლი გარკვეულწილად გამოიყენებდა იმავე შიდა აპარატულ უზრუნველყოფას, რასაც Sega Genesis, მათ შორის პროცესორსა და გრაფიკულ ჩიპს. მასზე ხელმისაწვდომი იყო 300-მდე თამაში, (რომელიც ვრცელდებოდა კარტრიჯების მეშვეობით), აგრეთვე სეგას რამდენიმე ლიცენზირებული ფრენჩაიზი, მათ შორის „Sonic the Hedgehog“. Sega-ს განცხადებით, საერთო ჯამში გაიყიდა 3.4 მილიონი კონსოლი და 11.2 მილიონი სათამაშო კარტრიჯი. 2005 წელს, იაპონიაში გამოვიდა Sega Pico-ს მემკვიდრე Advanced Pico Beena, რომელსაც მისი წინამორბედისგან განსხვავებით თამაშების გაშვება შეეძლო ტელევიზორზე მიერთების გარეშე. საერთო ჯამში გაიყიდა კონსოლის 3500,000 ეგზემპლარი და 800,000 კარტრიჯი.